Diari Oficial de la Generalitat Valenciana


Sumari del DOGV 8574, del 19-06-2019 (2019/5660)

RESOLUCIÓ de 28 de maig de 2019, de la Conselleria d'Educació, Investigació, Cultura i Esport, per la qual es modifica el Pla estratègic de subvencions 2016-2019 d'aquesta conselleria, aprovat per la Resolució de 30 d'agost de 2016.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8574

Data del DOGV
:   19-06-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/5660


Data del document
:   28-05-2019

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 28 de maig de 2019, de la Conselleria d'Educació, Investigació, Cultura i Esport, per la qual es modifica el Pla estratègic de subvencions 2016-2019 d'aquesta conselleria, aprovat per la Resolució de 30 d'agost de 2016. [2019/5660]  
L'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, disposa que aquelles conselleries que tinguen previst atorgar subvencions hauran d'elaborar amb caràcter previ un pla estratègic de subvencions, en el qual s'integraran les subvencions que pretenguen atorgar, tant dels seus òrgans com dels seus organismes públics dependents i el contingut dels quals serà el determinat en la legislació bàsica estatal.  
  
L'article 8.1 de la Llei 38/2003, de 17 de novembre, general de subvencions, amb el caràcter de normativa bàsica, estableix que els òrgans de les administracions públiques o qualssevol ens que proposen l'establiment de subvencions, amb caràcter previ, hauran de concretar en un pla estratègic de subvencions els objectius i efectes que es pretenen amb la seua aplicació, el termini necessari per a la seua consecució, els costos previsibles i les seues fonts de finançament, supeditats, en tots els casos, al compliment dels objectius d'estabilitat pressupostària.  
  
Mitjançant la Resolució de 30 d'agost de 2016 d'aquesta conselleria, es va aprovar el Pla estratègic de subvencions per al període 2016-2019.  
La Llei de pressupostos de la Generalitat per a l'any 2019 inclou línies de subvenció que no incloïa el Pla: S8101000, per al foment del multilingüisme en l'àmbit social, S8217000, per a la promoció del valencià en universitats de l'exterior, i S8572000, per a la Càtedra de Drets Lingüístics adscrita a la càtedra UNESCO de polítiques lingüístiques per al multilingüisme. S'ha d'actualitzar el contingut del document esmentat amb l'objectiu que aquest document oferisca tota la informació relativa a les subvencions de la conselleria de manera completa i integrada, afavorint amb això la informació a la ciutadania i la transparència en la gestió.  
Vist tot això i fent ús de les atribucions conferides per l'article 28 de la Llei 5/1983, de 30 de desembre, del Consell, i per l'article 4 del Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
Modificar el Pla estratègic de subvencions 2016-2019 de la Conselleria d'Educació, Investigació, Cultura i Esport, mitjançant l'addició de la informació de tres línies de l'objectiu estratègic 3, Foment del multilingüisme en l'àmbit social, d'acord amb el text que figura com a annex únic.  
  
València, 28 de maig de 2019. El conseller d'Educació, Investigació, Cultura i Esport: Vicent Marzà Ibáñez.  
  
  
ANNEX ÚNIC  
Modificació del Pla estratègic de subvencions 2016-2019  
  
Objectiu estratègic 3: Foment del multilingüisme en l'àmbit social  
  
Línia de subvenció:  
CODI: S8101000  
DENOMINACIÓ: Foment del multilingüisme en l'àmbit social  
MODE DE CONCESSIÓ: concessió directa, segons l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
BENEFICIARIS: la Federació Valenciana de Municipis i Províncies, la Creu Roja Espanyola i la Federació de Persones Sordes de la Comunitat Valenciana  
DESCRIPCIÓ I FINALITAT: participació directa d'entitats socials en la promoció del multilingüisme  
1. Àrees de competències afectades i sectors cap als quals es dirigeixen les ajudes: Ajudes a aquestes entitats per a dur a terme activitats de promoció del valencià i el multilingüisme.  
2. Objectius i efectes que es pretenen amb la seua aplicació: promoure el valencià en els diversos àmbits d'actuació de les entitats.  
3. Mecanisme: conveni.  
4. Regulació: les entitats subvencionades han de promoure les activitats que estableix cada conveni i han de justificar-ho adequadament, segons indica cada conveni.  
5. Calendari: fins al 31 de desembre de 2019.  
6. Termini necessari per a la seua consecució: anual.  
7. Costos previsibles per a la seua realització i fonts de finançament: 110.000 - Fons propis  
8. Indicadors de seguiment i avaluació: nombre de cursos realitzats i d'altres activitats dutes a terme.  
  
  
Línia de subvenció:  
CODI: S8217000  
DENOMINACIÓ: promoció del valencià en universitats de l'exterior de la Comunitat Valenciana  
MODE DE CONCESSIÓ: concessió directa, segons l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
BENEFICIARIS: l'Institut Ramon Llull  
DESCRIPCIÓ I FINALITAT: ajuda per a lectorats de valencià en les universitats espanyoles i europees.  
1. Àrees de competències afectades i sectors cap als quals es dirigeixen les ajudes: les ajudes es destinen al professorat en les universitats de l'exterior, l'activitat docent i acadèmica, les activitats de formació per a docents i estudiants, i les activitats de difusió i de promoció cultural.  
  
2. Objectius i efectes que es pretenen amb la seua aplicació: la col·laboració entre l'IRL i la Conselleria per a la promoció del valencià en l'àmbit universitari, mitjançant l'establiment, el manteniment i la gestió de programes de lectorats en universitats ubicades a l'exterior de l'àmbit lingüístic que comparteixen.  
3. Mecanisme: conveni.  
4. Regulació: l'Institut Ramon Llull ha de promoure les activitats que estableix el conveni i ha de justificar-les adequadament, segons indica el conveni.  
5. Calendari: fins al 31 de desembre de 2019.  
6. Termini necessari per a la seua consecució: anual  
7. Costos previsibles per a la seua realització i fonts de finançament: 175.000 - Fons propis  
8. Indicadors de seguiment i avaluació: nombre de lectorats i nombre d'activitats de formació i de promoció dutes a terme en les universitats de l'exterior.  
  
  
Línia de subvenció:  
CODI: S8572000  
DENOMINACIÓ: Càtedra de drets lingüístics adscrita a la càtedra UNESCO de polítiques lingüístiques per al multilingüisme.  
MODE DE CONCESSIÓ: concessió directa, segons l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
BENEFICIARIS: Universitat de València.  
DESCRIPCIÓ I FINALITAT: crear una càtedra sobre drets lingüístics en la Universitat de València.  
1. Àrees de competències afectades i sectors cap als quals es dirigeixen les ajudes: l'ajuda es destina a beques a investigadors, tesis, projectes o premis, a la cooperació amb altres universitats o amb institucions de la societat civil que treballen per objectius comuns, com ara la UNESCO, institucions de la Unió Europea i altres entitats públiques o privades; a consolidar la càtedra com un centre d'intercanvi, debat i reflexió, a través de l'organització de congressos, jornades, etc. També té la finalitat de promoure cursos sobre drets lingüístics i multilingüisme, de dur a terme activitats de divulgació científica i, finalment, de definir una estratègia per a la càtedra orientada al coneixement i difusió permanent dels drets lingüístics i de les polítiques de foment del multilingüisme arreu del món, per tal de fer efectius i garantir realment els drets lingüístics.  
2. Objectius i efectes que es pretenen amb la seua aplicació: col·laboració per a la creació, en la Universitat de València-Estudi General, de la càtedra amb la finalitat de realitzar activitats relacionades amb la difusió i el reconeixement dels drets lingüístics i la promoció del multilingüisme com a element de desenvolupament cultural i lingüístic sostenible.  
3. Mecanisme: conveni.  
4. Delimitació de les línies bàsiques de les bases reguladores: la Universitat de València ha de promoure les activitats que estableix el conveni i ha de justificar-les adequadament, segons indica el conveni.  
  
5. Calendari: fins al 31 de desembre de 2019.  
6. Termini necessari per a la seua consecució: anual  
7. Costos previsibles per a la seua realització i fonts de finançament: 80.000 - Fons propis  
8. Indicadors de seguiment i avaluació: nombre d'activitats de formació, recerca i divulgació dels drets lingüístics i el multilingüisme dutes a terme.